ଭୁବନେଶ୍ୱର, ଜୁନ ୫ (ଲୋକାଲ ୱାୟାର): କରୋନା ମହାମାରୀର ଦ୍ୱିତୀୟ ଲହରୀରେ ଛାତ୍ର, ଆଶାକର୍ମୀ ଏବଂ ସାଧାରଣଲୋକଙ୍କୁ ଉତ୍ସାହିତ କରିବା ପାଇଁ କୋରାପୁଟ ଜିଲ୍ଲା ପ୍ରଶାସନ ତରଫରୁ ଶନିବାର ଏକ ୱେବିନାର ଆୟୋଜନ କରାଯାଇଥିଲା ।
ରାଜ୍ୟର ବିଭିନ୍ନ ପ୍ରାନ୍ତରୁ ଛାତ୍ରମାନେ ଏହି ୱେବିନାରରେ ଉପସ୍ଥିତ ଥିଲେ । ଏଥିରେ ମୁଖ୍ୟ ଅତିଥି ଭାବେ ମନ୍ତ୍ରୀ ଦିବ୍ୟ ଶଙ୍କର ମିଶ୍ର ଯୋଗ ଦେଇଥିଲେ ।
ରାଜସ୍ବ, ରାଜ୍ୟ ସଂସ୍କୃତି ଏବଂ ସୂଚନା ଓ ଲୋକ ସମ୍ପର୍କ ବିଭାଗର ପ୍ରମୁଖ ସଚିବ ଶ୍ରୀ ବିଷ୍ଣୁପଦ ସେଠୀ ମଧ୍ୟ ଯୋଗ ଦେଇ ମହାମାରୀ ସହ ମଣିଷ ଜୀବନର ସଂଘର୍ଷ ବିଷୟରେ ଉଦାହରଣ ଦେବା ସହ ଛାତ୍ରମାନେ ଏହି କଠିନ ସମୟରେ କିପରି ଶକ୍ତିଶାଳୀ ଏବଂ ଦୃଢ ଭାବରେ ରହିବେ ସେ ନେଇ ଶିକ୍ଷା ଦେଇଥିଲେ ।
ପଦ୍ମଶ୍ରୀ ଶ୍ରୀ ଦିଲୀପ ତିର୍କୀ ମଧ୍ୟ ଉପସ୍ଥିତ ରହି ନିଜ ମତ ରଖିଥିଲେ ।
ଏହି କାର୍ଯ୍ୟକ୍ରମକୁ ଜିଲ୍ଲା କ୍ରୀଡା ଅଧିକାରୀ ଅର୍ଚ୍ଚନା ଦାସ ପରିଚାଳନା କରିଥିଲେ ।
ପୁରୀ,ଜୁନ ୫(ଲୋକାଲ ୱାୟାର)ବିଶ୍ୱ ପରିବେଶ ଦିବସ ଅବସରରେ ପ୍ରସିଦ୍ଧ ବାଲୁକା କଳା ଶିଳ୍ପୀ ମାନସ ସାହୁ ବାଲୁକା କଳାରେ ସବୁଜ ପୃଥିବୀର ପରିକଳ୍ପନା କରି ସୁନ୍ଦର ବାର୍ତ୍ତା ରଖିଛନ୍ତି ।
ପୁରୀ ସମୁଦ୍ର ବେଳାଭୂମିରେ ସେ ଏହି ସୁନ୍ଦର କଳାକୃତି ପ୍ରସ୍ତୁତ କରିଛନ୍ତି ।
ଆଜିର ଦିନର ବିଗୁଡୁଥିବା ପରିବେଶକୁ ଦେଖି ଗଛଟିଏ ଲଗେଇବାକୁ ସମସ୍ତଙ୍କୁ ସଚେତନ କରିଛନ୍ତି ।
ଭୁବନେଶ୍ୱର, ଏପ୍ରିଲ ୧୭ (ଲୋକାଲ ୱାୟାର): ନିକଟରେ ପୁରୀ ଏମାର ମଠରୁ ପୁଣି କିଛି ରୂପା ଇଟା ମିଳିବା ପରେ ମଠରେ ଆହୁରି ଗୁପ୍ତଧନ ଥିବା ନେଇ ଆଲୋଚନା ହେଉଛି ।
ପୂର୍ବରୁ ୨୦୧୧ରେ ପ୍ରାୟ ୧୦୦ କୋଟି ଟଙ୍କା ମୂଲ୍ୟର ୫୨୨ଟି ରୂପା ଇଟା ଏମାର ମଠର ଏକ ବନ୍ଦ କୋଠରୀରୁ ଉଦ୍ଧାର ହୋଇଥିଲା ।
ଏହି ମାମଲାରେ ମଠର ମହନ୍ତ ଗିରଫ ହୋଇ କିଛିଦିନ ଜେଲରେ ରହିଥିଲେ ।
ବାରମ୍ବାର ଗୁପ୍ତ ଧନ ଆବିଷ୍କୃତ ହେଉଥିବାରୁ ଅଧିକ ଗୁପ୍ତଧନ କାଳେ କେଉଁଠି ଲୁଚାଇ କିମ୍ବା ପୋତି ରଖା ଯାଇଥିବ ଜାଣିବା ପାଇଁ ବିସ୍ତୃତ ସର୍ବେକ୍ଷଣ ହେବା ଉଚିତ ।
ଏ ସମ୍ପର୍କରେ ମୁଁ କର୍ତୃପକ୍ଷଙ୍କୁ ଚିଠି ଲେଖି ରୂପା ଇଟାଗୁଡିକୁ ଯାଂଚ କରିବା ପାଇଁ ଅଦାଲତର ଅନୁମତି ପ୍ରଦାନ କରିବାକୁ ଅନୁରୋଧ କରିଛି ।
ପ୍ରତ୍ୟେକ ଇଟାରେ କିଛି କିଛି ଚିହ୍ନ ବା ଛାପ ରହିଛି ଯେଉଁଥିରୁ ସେଗୁଡିକ କେଉଁଠାରେ ତିଆରି ହୋଇଥିଲା ଓ କେବେ ତିଆରି ହୋଇଥିଲା ଆଦି ସୂଚନା ଥାଏ । ଗତ ୧୦ ବର୍ଷ ହେଲା ସେଗୁଡିକ ପୁରୀ ପୁଲିସ ମାଲଖାନାରେ ରହିଛି ।
କର୍ତୃପକ୍ଷ ଏହି ରୂପା ଇଟାକୁ ବେଆଇନ ସମ୍ପତି ବୋଲି ବିଚାର କରୁଛନ୍ତି । ଆଶ୍ଚର୍ଯ୍ୟର କଥା ଉଦ୍ଧାର ହୋଇଥିବା ରୂପା ସମ୍ପର୍କରେ ଏଯାଏଁ ଅଦାଲତରେ ଚାର୍ଜସିଟ୍ ପ୍ରଦାନ କରା ଯାଇ ପାରିନଥିବାରୁ ମାମଲାଟି ଝୁଲି ରହିଛି ।
୧୮୬୬ ନ'ଅଙ୍କ ଦୁର୍ଭିକ୍ଷ ସମ୍ପର୍କରେ ଗବେଷଣା କରିବା ସମୟରେ ଦୁର୍ଭିକ୍ଷ ବେଳେ ବ୍ରିଟିଶ କର୍ତୃପକ୍ଷ ବିଭିନ୍ନ ମଠରୁ ସୁନାରୂପା ବିନିମୟରେ ଧାନ କିଣୁଥିବା ସମ୍ପର୍କରେ ଦୃଢ ପ୍ରମାଣ ପାଇଥିଲି ।
ଏମାର ମଠ ବିପୁଳ ଭୂସମ୍ପତିର ମାଲିକ ଥିଲା ଓ ଭଣ୍ଡାର ଘର ସବୁବେଳେ ଭରି ରହୁଥିଲା ।
ଯେତେବେଳେ ରିଲିଫ ଅନ୍ନଛତ୍ର ଖୋଲିବାକୁ ବ୍ରିଟିଶ ପ୍ରଶାସନ ମଠଗୁଡିକ ନିକଟରୁ ଧାନ କିଣିବାକୁ ଚାହିଁଲା ସେତେବେଳେ ମହନ୍ତମାନେ ଟଙ୍କାପଇସା ନନେଇ ସୁନାରୂପାରେ ମୂଲ୍ୟ ପ୍ରଦାନ କରିବାକୁ କହିଥିଲେ ।
ମଠଗୁଡିକ ନିଜ ଭଣ୍ଡାରରୁ ବିପୁଳ ପରିମାଣର ଧାନ ରିଲିଫ ଅନ୍ନଛତ୍ରଗୁଡିକୁ ବିକ୍ରି କରୁଥିଲେ ବୋଲି ବହୁ ଦସ୍ତାବେଜ ମୋ ପାଖରେ ରହିଛି ।
ଏ ସମ୍ପର୍କରେ ନିଜ ପୁସ୍ତକ ଗ୍ରେଟ ଓଡିଶା ଫେମିନ ଅଫ ୧୮୬୬ଃ ନ'ଅଙ୍କ ଦୁର୍ଭିକ୍ଷରେ ବିସ୍ତୃତ ଭାବେ ଲେଖିଛି । ପୁସ୍ତକଟି ୨୦୧୭ରେ ପ୍ରକାଶିତ ହୋଇଥିଲା ।
ଅନେକେ ଏକଥା ଭୁଲି ଯାଉଛନ୍ତି ଯେ, ସାରା ରାଜ୍ୟରେ ଏମାର ମଠର ଅନେକ ଶାଖା ଥିଲା ।
ଆହୁରି ଅନେକ ଛୋଟ ଛୋଟ ମଠ ଏମାର ମଠ ଉପରେ ନିର୍ଭର କରି ଗଢି ଉଠିଥିଲା ।
ତେବେ ସାକ୍ଷୀଗୋପାଳ ସ୍ଥିତ ଏମାର ମଠ ଓ ପୁରୁଣା ଭୁବନେଶ୍ୱରରେ ଥିବା ଏମାର ମଠ ଐତିହାସିକ ଗୁରୁତ୍ୱ ବହନ କରିଥାଏ ।
୧୮୫୦ ମସିହା ବେଳକୁ ସାକ୍ଷୀଗୋପାଳରେ ଏମାର ମଠ ନିର୍ମିତ ହୋଇଥିଲା । ଭୁବନେଶ୍ୱରରେ ମଠ ଏହା ପୂର୍ବରୁ ନିର୍ମିତ ହୋଇଥିଲା ।
ଏହି ମଠଗୁଡିକ ମନ୍ଦିରର ବହୁ ରୀତିନୀତିରେ ଭାଗ ନେଇଥାନ୍ତି । ଏଗୁଡିକ ମଧ୍ୟରେ ଫୁଲ ଯୋଗାଇବା, ତୁଳସୀ ଓ ଦୈନିକ ପ୍ରସାଦ ପାଇଁ ଫଳ ଯୋଗାଇବା ଭଳି ସେବା ରହିଛି ।
ମଠଗୁଡିକର ନିଜସ୍ୱ ଫଳ ବଗିଚା ଓ ନଡିଆ ବଗିଚା ଥିଲା । ମଠର ତିନିପଟେ ନଡିଆ ଗଛ ଘଂଚ ଜଙ୍ଗଲ ଭଳି ରହିଥିଲା ।
ସାକ୍ଷୀଗୋପାଳ ମଠଟି ଚତୁଷ୍କୋଣୀୟ କୋଠା ସହିତ ୬ଟି ଘର, ଚାରିଟିି ତୋରଣ ଆଗରେ ପ୍ରଶସ୍ତ ବାରଣ୍ଡା ଓ ତୋରଣ ପ୍ରବେଶ ଦ୍ୱାର ଥିଲା ।
ଭୁବନେଶ୍ୱର ଏମାର ମଠ ବିନ୍ଦୁସାଗରର ପଶ୍ଚିମପଟେ ଦୁଇ ଏକର ଜମିରେ ଥିଲା । ରାଜ୍ୟ ପ୍ରତ୍ନତତ୍ୱ ବିଭାଗ ଦ୍ୱାରା ଏହା ସଂରକ୍ଷିତ ହେଉଛି ।
ବିଷ୍ଣୁଙ୍କ ପ୍ରତୀକ ମଠର ପ୍ରବେଶ ଦ୍ୱାରରେ ଖୋଦେଇ ହେବା ସହ ଶଙ୍ଖ, ଚକ୍ର, ଗଦା, ପଦ୍ମ ପତାକାରେ ରହୁଥିଲା ।
ସାକ୍ଷୀଗୋପାଳ ମଠଟି ପରିତ୍ୟକ୍ତ ଅବସ୍ଥାରେ ପଡିଥିବା ବେଳେ ଭୁବନେଶ୍ୱର ମଠରେ ବହୁ ବର୍ଷ ହେଲା ଚାରିଟି ପରିବାର ରହୁଛନ୍ତି ।
ବର୍ଷ ବର୍ଷର ଅବହେଳା ଯୋଗୁଁ କୋଠା ଅସୁରକ୍ଷିତ ହୋଇ ପଡିଥିଲେ ବି ଏପର୍ଯ୍ୟନ୍ତ ପୂର୍ବସ୍ଥିତିରେ ରହିଛି । ପ୍ରକୃତ ଢାଂଚାରେ କୌଣସି ପରିବର୍ତନ କରା ଯାଇନାହିଁ ।
ଉପଯୁକ୍ତ ଭାବେ ସଂରକ୍ଷଣ କରାଗଲେ ଏହି ସ୍ମାରକୀଗୁଡିକର ପୁନରୁଦ୍ଧାର ହୋଇପାରିବ ।
ଏଭଳି ସ୍ଥିତିରେ ଉଭୟ ସ୍ଥାନରେ ପୋତା ଧନର ଉପଯୁକ୍ତ ସର୍ବେକ୍ଷଣ ହେବା ଉଚିତ । ଏହି ଦୁଇଟି ସ୍ଥାନରେ ରୂପା ଇଟା ପୋତି ରଖାଯାଇଥିବା କଥାକୁ ଏଡାଇ ଦିଆ ଯାଇପାରିବ ନାହିଁ ।
ନିକଟରେ ଶୁକଶାରୀ ମନ୍ଦିର ପରିସରକୁ ଗ୍ରାଉଣ୍ଡ ପେନେଟ୍ରେଟିଂ ରାଡାରରେ ସର୍ଭେ କରାଯାଉଛି । ଏହା ଦୁଇଟି ମଠରେ ମଧ୍ୟ ହେବା ଉଚିତ ।
୨୦୦୮ରେ ଜଣେ ଯୁବ ମହିଳା ଗବେଷକ ପୁରୀ ମଠଗୁଡିକ ସମ୍ପର୍କରେ ଗବେଷଣା କରୁଥିବା ବେଳେ ତାଙ୍କ ସହକାରୀ ଭାବେ କାମ କରୁଥିଲି ।
ଅନେକ ମଠରେ ମହିଳାଙ୍କ ପ୍ରବେଶ ନିଷେଧ ଥିବା ସ୍ଥାନ ରହିଛି । ତେଣୁ ମୁଁ ପ୍ରଶ୍ନାବଳୀ ପ୍ରସ୍ତୁତ କରି ସୂଚନା ସଂଗ୍ରହ କରୁଥିଲି ।
ମୋର ମନେ ପଡୁଛି ଯେ, ଏଥିରେ କିଛି ପ୍ରଶ୍ନ ମଠର ସମ୍ପତି ବିଷୟରେ ଥିଲା । ଏମାର ମଠର ମହନ୍ତଙ୍କୁ ଗୁପ୍ତ ଧନ ସମ୍ପର୍କରେ ପଚାରିବାରୁ ସେ କୁଟିଳ ହସ ହସି ଆମେ ଖୁବ ଗରିବ ବୋଲି କହିଥିବା ମୋର ମନେ ଅଛି ।
ହାତରେ ଗ୍ରାଉଣ୍ଡ ମେଟାଲ ଡିଟେକ୍ଟର ଧରି ମାଟିର ପାଂଚ ମିଟର ଯାଏଁ କୌଣସି ଧାତବ ପଦାର୍ଥ ଅଛି କି ନାହିଁ ସହଜରେ ଜାଣିହେବ । ତେଣୁ କର୍ତୃପକ୍ଷ ତୁରନ୍ତ ଏହି କାମ କରିବା ଉଚିତ ।
ଭୁବନେଶ୍ୱର, ଏପ୍ରିଲ ୧୦(ଲୋକାଲ ୱାୟାର): ଫ୍ରାଇଡେ ରିଲିଜ୍ ଅବସରରେ ଶୁଭମୁକ୍ତି କରିଛି ଓଡ଼ିଆ ଫିଲ୍ମ 'ଜଙ୍ଗଲ' ।
ଏଥିରେ ଲିଡରେ ଓଲିଉଡ ନାୟିକା ଆହାନା ବରାଳ ଅଭିନୟ କରିଛନ୍ତି । ଜଙ୍ଗଲ ଭିତରେ ଧନୁତୀର ସହ ଏକ ଭିନ୍ନ ଚରିତ୍ରରେ ଦର୍ଶକଙ୍କ ସାମ୍ନାକୁ ଆସିଛନ୍ତି ।
ତାଙ୍କର ଗେଟଅପ୍ ସାଙ୍ଗକୁ ଲୁକ୍ ପୂରା ଚମତ୍କାର ହୋଇଛି । ସିନେମାରେ ଆହାନାଙ୍କ ସହିତ ସୁରଜ ଅଭିନୟ କରିଛନ୍ତି ।
ଅନ୍ୟାନ୍ୟ ଚରିତ୍ରରେ ବିଶ୍ୱ, ମାମା, ରବି ମିଶ୍ର, ଜ୍ୟୋତି ତି୍ରପାଠୀ, ଶରତ ଚନ୍ଦ୍ର ପଟ୍ଟନାୟକ, ସଂଗ୍ରାମ, ଭକ୍ତିରଞ୍ଜନ, ସ୍ମିତା, ମିତା, ନିର୍ମଳା ପଣ୍ଡାଙ୍କ ଭଳି କଳାକାରମାନେ ଅଭିନୟ କରିଛନ୍ତି ।
କ୍ରିଷ୍ଣା ଫିଲ୍ମସ୍ ପ୍ରଯୋଜିତ ଏହି ଚଳଚ୍ଚିତ୍ରର କାହାଣୀ ରଚନା ଚିତ୍ରନାଟ୍ୟ ପ୍ରସ୍ତୁତି ସାଙ୍ଗକୁ ନିର୍ଦେଶନା ଦେଇଛନ୍ତି ଟି ଗଣେଶ ।
ସଂଳାପ ଲେଖିଛନ୍ତି ନିର୍ମଳା ପଣ୍ଡା । ଗୀତସବୁକୁ ସଙ୍ଗୀତରେ ସଜାଇଛନ୍ତି ଏସ୍. ଚନ୍ଦ୍ରକାନ୍ତ । ନୃତ୍ୟ ନିର୍ଦେଶନା ଦେଇଛନ୍ତି ବାପି ସାହୁ ଏବଂ ସରୋଜ ଜେନା ।
କ୍ୟାମେରା ପରିଚାଳନା କରିଛନ୍ତି ପ୍ରିୟରଞ୍ଜନ ପରିଜା । ସମ୍ପାଦନା କରିଛନ୍ତି ଜୟନ୍ତ କୁମାର ପଣ୍ଡା ।
କଟକ ବୃନ୍ଦାବନ ଏବଂ ଭୁବନେଶ୍ୱର ସିନେପୋଲିସରେ ସିନେମାର ପ୍ରିମିୟର ହୋଇଥିଲା ବେଳେ ସାରା ଓଡ଼ିଶାର ବିଭିନ୍ନ ହଲରେ ଏହି ସିନେମା ଚାଲିଛି । ଏହା ଆହାନାଙ୍କ ଅଭିନୀତ ତୃତୀୟ ସିନେମା ।
'ଭୈରବ' ମାଧ୍ୟମରେ ଓଲିଉଡରେ ଯାତ୍ରା ଆରମ୍ଭ କରି ଆହାନା ପରେ 'ବ୍ଲାକମେଲ୍'ରେ ନଜର ଆସିଥିଲେ ।
ଆସନ୍ତା ୧୪ ତାରିଖରେ ତାଙ୍କର ଆଉ ଏକ ସିନେମା 'ଓୟୋ ଗୀଟାର' ମୁକ୍ତିଲାଭ କରୁଛି ।
ଭୁବନେଶ୍ୱର,ଜାନୁଆରୀ ୧୫(ଲୋକାଲ ୱାୟାର): ଚିଲିକାର ଜୈବବିବିଧତାକୁ ଆକଳନ କରିବା ପାଇଁ ଚିଲିକା ବିକାଶ କର୍ତ୍ତୃପକ୍ଷଙ୍କ ଦ୍ୱାରା ଶୁକ୍ରବାର ଚିଲିକାର ସର୍ବେକ୍ଷଣ କରାଯାଇଛି ।
ଚଳିତ ବର୍ଷ ଚିଲିକା ସର୍ବେକ୍ଷଣ ପାଇଁ ୧୮ଟି ଦଳ ଗଠନ କରାଯାଇଥିବା ବେଳେ ଏଥିରେ ୧୦୦ ଜଣ ଅଧିକାରୀ ସାମିଲ ହୋଇଥିଲେ ।
ସକାଳ ୬ରୁ ଦିନ ୧୨ଟା ଯାଏଁ ଏହି ସର୍ବେକ୍ଷଣ ଚାଲିଥିଲା । ଯେଉଁଥିରେ ସରକାରୀ ଅଧିକାରୀ ଓ ଚିଲିକା ଉନ୍ନୟନ କର୍ତ୍ତୃପକ୍ଷ ସାମିଲ ହୋଇଥିଲେ ।
ଟ୍ରାନ୍ସଆକ୍ଟ ସର୍ଭେ ପଦ୍ଧତିରେ କରାଯାଇଥିବା ଏହି ସର୍ବେକ୍ଷଣ ସାଧାରଣତଃ ଜଳଚର ଜୀବମାନଙ୍କ ସର୍ବେକ୍ଷଣ ପାଇଁ ବ୍ୟବହାର କରାଯାଇଥାଏ ।
ଆଜିର ସର୍ବେକ୍ଷଣରେ ପ୍ରତି ଦଳକୁ ବିଭାଗ ତରଫରୁ ବାଇନାକୁଲର, ଜିପିଏସ୍, ରେଞ୍ଜ ଫାଇଣ୍ଡର ଓ ତଥ୍ୟ ସଂଗ୍ରହ ସିଟ୍ ଆଦି ପ୍ରଦାନ କରାଯାଇଥିଲା ।
ଏହି ସର୍ବେକ୍ଷଣରେ ଇରାୱାଡି ଡଲଫିନର ଆକଳନ କରାଯାଇଛି । ଯଦିଓ ରବିବାର ଏନେଇ ସ୍ୱତନ୍ତ୍ର ଗଣନା ହେବ ତଥାପି ଆଜିର ଚିଲିକା ସର୍ବେକ୍ଷଣ ସମୟରେ ଦଳ ୧୫୬ଟି ଇରାୱାଡି ଡଲଫିନକୁ ଦେଖିବାକୁ ପାଇଛନ୍ତି ।
୨୦୦୩ ମସିହାରେ ପ୍ରଥମ ଥର ପାଇଁ ଚିଲିକାରେ ଇରାୱାଡି ଡଲଫିନ୍ ଗଣନା ହୋଇଥିଲା ।
୨୦୧୩ରେ ଜଙ୍ଗଲ ବିଭାଗ ଚିଲିକାରୁ ୧୫୨ଟି ଇରାୱାଡି ଡଲଫିନ୍ ପାଇଥିବା ବେଳେ ୨୦୧୪ରେ ୧୫୮,୨୦୧୫ରେ ୧୬୦, ୨୦୧୭ରେ ୧୨୧, ୨୦୧୮ରେ ୧୫୫, ୨୦୧୯ରେ ୧୫୦ ଓ ୨୦୨୦ରେ ୧୫୬ଟି ଡଲଫିନ୍ ମିଳିଥିବା ଜଣାଯାଇଛି ।
ଜଙ୍ଗଲ ବିଭାଗ ଦ୍ୱାରା ପରିଚାଳିତ ରାଜ୍ୟ ବନ୍ୟଜନ୍ତୁ ୱିଙ୍ଗ୍ ଓ ଚିଲିକା ଉନ୍ନୟନ କର୍ତ୍ତୃପକ୍ଷଙ୍କ ମିଳିତ ସହଯୋଗରେ ଚିଲିକାରେ ଇରାୱାଡି ଡଲଫିନ୍ ସଂରକ୍ଷଣ ପାଇଁ ଅନେକ ପଦକ୍ଷେପ ଗ୍ରହଣ କରାଯାଇଛି ।
ଡଲଫିନମାନଙ୍କ ପରିଚାଳନାକୁ ସୁରକ୍ଷିତ କରିବା ପାଇଁ ପୂର୍ବରୁ ଚିଲିକା ଭିତରେ ଡଲଫିନ୍ ରହୁଥିବା ସ୍ଥାନକୁ ଚିହ୍ନଟ କରାଯାଇ ପାରିଛି ।
ଡଲଫିନ୍ ଦେଖିବାର ନିୟମ ବି ପ୍ରଣୟନ ହେବା ସହ ଏଦିଗରେ ବୋଟ ମାଲିକମାନଙ୍କୁ ସଚେତନ କରାଯାଇଛି ।
ମଗରମୁଖ ଚ୍ୟାନେଲ୍ ଡଲଫିନମାନଙ୍କ କରିଡର ଥିବା ବେଳେ ଏହି ରାସ୍ତାରେ ସେମାନେ ସୁରକ୍ଷିତ ଭାବେ ବିଚରଣ କରିଥାନ୍ତି ।
ସେହିପରି ଆଜିର ସର୍ବେକ୍ଷଣରେ ଚିଲିକା ଉନ୍ନୟନ କର୍ତ୍ତୃପକ୍ଷଙ୍କୁ ଏକ ନିୟୁତରୁ ଅଧିକ ପକ୍ଷୀଙ୍କୁ ଦେଖିବାକୁ ମିଳିଛି ।
ସେହିପରି ଚିଲିକାରେ ଅଳ୍ପ କିଛି ଘେରି ପୁଣିଥରେ ଆରମ୍ଭ ହୋଇଥିବା ସର୍ବେକ୍ଷଣ ବେଳେ ଜଣାଯାଇଛି ।
ଏହାକୁ ଉଚ୍ଛେଦ କରିବା ପାଇଁ ଖୁବ୍ ଶୀଘ୍ର ଜିଲ୍ଲା ପ୍ରଶାସନ ସହାୟତାରେ ପଦକ୍ଷେପ ନିଆଯିବ ।
ଭୁବନେଶ୍ୱର,ଡିସେମ୍ବର ୨୩(ଲୋକାଲ ୱାୟାର): ଲୋପ ପାଇ ଯାଉଥିବା ହସ୍ତତନ୍ତକୁ ନୂଆ ରୂପ ଦେବା ପାଇଁ ରାଜ୍ୟ ହସ୍ତତନ୍ତ ବିଭାଗ ପଦକ୍ଷେପ ନେବା ଆରମ୍ଭ କରିଛି ।
ଓଡ଼ିଶା ହସ୍ତତନ୍ତର ପାରମ୍ପରିକତା ବଜାୟ ରଖି ଏହାକୁ କିପରି ନୂଆ ଢଙ୍ଗରେ ପ୍ରସ୍ତୁତ କରାଯିବ ସେଥିପାଇଁ ୩୦ ଟି କ୍ଲଷ୍ଟରରେ କାମ ହେଉଛି ।
ହେନ୍ତାଳ, ଧଳାପଥର ପରଦା, ହବସପୁରୀ ଭଳି ଡିଜାଇନକୁ ପ୍ରାଥମିକତା ଦିଆଯାଇ ନୂଆ ରୂପରେ ପ୍ରସ୍ତୁତ କରାଯାଉଛି ।
ଏଥିପାଇଁ ନ୍ୟାସନାଲ୍ ଇନଷ୍ଟିଚୁ୍ୟଟ୍ ଅଫ୍ ଫ୍ୟାଶନ୍ ଟେକ୍ନୋଲୋଜିର ଛାତ୍ରଛାତ୍ରୀ, ଅଭିଜ୍ଞ ପ୍ରଶିକ୍ଷକ ଓ କିଛି ଫ୍ରିଲାନ୍ସ ଡିଜାଇନରଙ୍କ ସହାୟତାରେ ଏସବୁ ଡିଜାଇନ୍ କରାଯାଉଛି ।
ଏ ବାବଦରେ ବୟନିକାର ସଚିବ ଦେବରାଜ ସାହୁ କହିଛନ୍ତି, ଓଡ଼ିଶା ହସ୍ତତନ୍ତ କହିଲେ ଆମେ କେବଳ ସମ୍ବଲପୁରୀ, ବ୍ରହ୍ମପୁରୀ, ବୋମକେଇ, ସୋନପୁରୀ ଭଳି ଅଳ୍ପ କିଛି ଶାଢ଼ୀକୁ ଜାଣୁ ।
ନୂଆ କରି ଏଇ କିଛି ବର୍ଷ ହେବ କୋଟପାଡ ଓ ଡଙ୍ଗରିଆ କନ୍ଧ ଡିଜାଇନ୍ ବଜାରକୁ ଆସିଛି ।
ପାରମ୍ପରିକତାକୁ ବଜାୟ ରଖି ଏସବୁ ଶାଢ଼ୀକୁ ଡିଜାଇନରମାନେ ନୂଆ ରୂପ ଦେଇଥିବା ବେଳେ ଆହୁରି ଅନେକ ଡିଜାଇନ୍ ଏବେ ବି ଅଣଦେଖା ହୋଇ ରହିଛି ।
ଏସବୁ ଡିଜାଇନ୍ର ପୁନରୁତ୍ଥାନ କରି ଏହାକୁ କିପରି ଗ୍ରାହକଙ୍କ ପାଖକୁ ଆଣିବା ପାଇଁ ରାଜ୍ୟ ହସ୍ତତନ୍ତ ଓ ବୟନ ଶିଳ୍ପ ବିଭାଗ ସହ ମିଶି ବୟନିକା ପାରମ୍ପରିକ ବୁଣାକାରମାନଙ୍କ ସହାୟତାରେ ଡିଜାଇନ୍ ପ୍ରସ୍ତୁତ କରୁଛି ।
ଧଳାପଥର ପରଦା, କଳାହାଣ୍ଡି ଜିଲ୍ଲାର ହାବାସ୍ପୁରୀ ଶାଢ଼ୀ, ଢେଙ୍କାନାଳର ତିମିଲେହିଁ ଆଦି ଡିଜାଇନକୁ ପୁଣିଥରେ ପାରମ୍ପରିକ ବୁଣାକାରମାନଙ୍କ ହାତରେ ପ୍ରସ୍ତୁତ କରିବା ସହ ସେମାନଙ୍କୁ କର୍ମ ନିୟୋଜନ ଯୋଗାଇବା ଏହି ଅଭିଯାନର ଲକ୍ଷ୍ୟ ।
ବର୍ତ୍ତମାନ ଯାଏଁ ଆମେ ରାଜ୍ୟର ୩୦ଟି ସ୍ଥାନରେ ଏଥିପାଇଁ କ୍ଲଷ୍ଟର ପ୍ରସ୍ତୁତ କରିଛୁ ।
ବରଗଡ଼ରେ ୧୨ଟି, କଟକରେ ୨ଟି, ଯାଜପୁରରେ ୨ଟି, ବୌଦ୍ଧରେ ଗୋଟିଏ, ସୁବର୍ଣ୍ଣପୁରରେ ୩ଟି, ବାଲେଶ୍ୱର ଓ କେନ୍ଦୁଝରରେ ଗୋଟିଏ, ବଲାଙ୍ଗୀରରେ ୩ଟି ଓ ଗଞ୍ଜାମରେ ଗୋଟିଏ ଲେଖାଏଁ କ୍ଲଷ୍ଟର କରାଯାଇଛି ।
ପ୍ରତି କ୍ଲଷ୍ଟରେ ୩୦୦ ଲେଖାଏଁ ସମୁଦାୟ ୩ ହଜାର ବୁଣାକାରଙ୍କୁ ଏହି ନୂଆ ଡିଜାଇନ୍ କାମରେ ନିୟୋଜିତ କରାଯାଇଛି ।
କେବଳ ସେତିକି ନୁହେଁ, ପାରମ୍ପରିକ ବୁଣାକାରମାନଙ୍କୁ ନ୍ୟାସନାଲ୍ ଇନଷ୍ଟିଚୁ୍ୟଟ୍ ଅଫ୍ ଫ୍ୟାଶନ୍ ଟେକ୍ନୋଲୋଜି ଓ ଫ୍ରିଲାନ୍ସ ଫ୍ୟାଶନ୍ ଡିଜାଇନରଙ୍କ ଦ୍ୱାରା ପ୍ରଶିକ୍ଷଣ ଦିଆଯିବାର ବ୍ୟବସ୍ଥା ବି କରାଯାଇଛି ।
ଭାରତ ସରକାର ଗୋଟିଏ ଲେଖାଏଁ କ୍ଲଷ୍ଟରର ଉନ୍ନତିକରଣ ପାଇଁ ୨କୋଟି ଟଙ୍କା ଖର୍ଚ୍ଚ କରୁଥିବାବେଳେ ବୁଣାକାରମାନଙ୍କୁ ସମସ୍ତ ପ୍ରକାର ଅତ୍ୟାଧୁନିକ ସୁବିଧା ଯୋଗାଇ ଦିଆଯାଉଛି ।
ଜଣେ ଲେଖାଏଁ ଡିଜାଇନର୍ ୩ବର୍ଷ ପାଇଁ ବୁଣାକାରଙ୍କ ପ୍ରଶିକ୍ଷଣ ପାଇଁ ଚୁକ୍ତିବଦ୍ଧ ହୋଇ କାର୍ଯ୍ୟ କରନ୍ତି ।
ଆଧୁନିକତାକୁ ଦୃଷ୍ଟିରେ ନ୍ୟାସ୍ନାଲ ହ୍ୟାଣ୍ଡଲୁମ୍ ଡେଭଲପମେଣ୍ଟ କାର୍ଯ୍ୟକ୍ରମ ଦ୍ୱାରା ଡିଜାଇନରମାନଙ୍କୁ ବୟନ ଉତ୍ପାଦନ ସମ୍ପର୍କରେ ପ୍ରଶିକ୍ଷଣ ଦିଆଯାଉଛି ।
ସେହିପରି ଅନେକ ଆଦିବାସୀ ସମ୍ପ୍ରଦାୟର ଡିଜାଇନକୁ ଆଣି ସିଲ୍କ, କଟନ୍, ଟସରରେ ପକାଇ ନୂଆ ଫ୍ୟାବ୍ରିକ ବାହାର କରାଯାଉଛି ।
ବିଶେଷକରି ଡଙ୍ଗରିଆ ଡିଜାଇନକୁ ଏଥିପାଇଁ ବ୍ୟବହାର କରାଯାଉଥିବାରୁ ବଜାର ଚାହିଦା ବଢ଼ିଛି ।
ତିମିଲେହିଁ ଡିଜାଇନକୁ ମଧ୍ୟ ସିଲ୍କରେ ବ୍ୟବହାର କରାଯାଇ ଏହାକୁ ନୂଆରୂପ ଦିଆଯାଉଛି ।
ଡଙ୍ଗରିଆ, ହେନ୍ତାଳ ଏବଂ କୋଟପାଡ ଆଦି ଭଳି ପୁରୁଣା ହସ୍ତତନ୍ତକୁ ବିଭିନ୍ନ ଉତ୍ପାଦରେ ବ୍ୟବହାର କରାଯାଇ ନୂଆ ଉତ୍ପାଦ ପ୍ରସ୍ତୁତ କରାଯାଉଛି ।
ବୁଣାକାରଙ୍କ ଫ୍ୟାବ୍ରିକ୍ ଓ ହସ୍ତତନ୍ତର ବଜାର ପାଇଁ ବୟନିକା ଦାୟିତ୍ୱ ନେଇଥିବା ବୟନିକାର ସଚିବ ଦେବରାଜ ସାହୁ କହିଛନ୍ତି ।
ବ୍ରହ୍ମପୁର, ନଭେମ୍ବର ୮ (ଲୋକାଲ ୱାୟାର): ଗଞ୍ଜାମ ଜିଲ୍ଲାର ରଙ୍ଗେଇଲୁଣ୍ଡା ଓ ଛତ୍ରପୁର ବ୍ଲକରେ ବାରହା ଏକର ଏକର ଫସଲ ନଷ୍ଟ କରି ଦେଉଥିବା ଯୋଗୁଁ ଚାଷୀମାନେ ଅତିଷ୍ଠ ହୋଇ ପଡ଼ିଲେଣି ।
ପରିବା ଚାଷୀମାନେ ବ୍ୟାପକ କ୍ଷତି ସହିଛନ୍ତି । ସରକାର ଉପଯୁକ୍ତ କ୍ଷତିପୂରଣ ନଦେଲେ ସେମାନେ ବାଧ୍ୟ ହୋଇ ଚାଷ ଛାଡିବେ ବୋଲି ପୂର୍ବତନ ଜିଲ୍ଲା ପରିଷଦ ସଦସ୍ୟ ଏନ. ଡମ୍ବରୁ ରେଡ୍ଡି କହିଛନ୍ତି ।
ବାରହା ଘଉଡ଼ାଇବା ପାଇଁ ଚାଷୀମାନେ ବନ ବିଭାଗକୁ ଅପିଲ କରିଛନ୍ତି ।
ଗତ କିଛିବର୍ଷ ହେଲା ବାରହା ବଂଶ ବୃଦ୍ଧି ଯୋଗୁଁ ସେମାନଙ୍କ ଉପଦ୍ରବ ବଢ଼ିବାରେ ଲାଗିଛି । ଖାଦ୍ୟ ଓ ପାଣି ସନ୍ଧାନରେ ଦଳ ଦଳ ବାରହା ଚାଷ ଜମିରେ ପଶି ଫସଲ ନଷ୍ଟ କରୁଛନ୍ତି ।
ଦିଗିପୁର, ବକ୍ସିପାଲ୍ଲି, ନାରାୟଣପୁର, ଅଲିପୁର, ବିକ୍ରମପୁର, ବିଶ୍ୱନାଥପୁର, କମଳାପୁର, ଗୋଳାବନ୍ଧ, ହାତୀପଡ଼ା, କୀର୍ତିପୁର, ଲଉଡ଼ିଗାଁ, କୁଥାରସିଂହ ଆଦି ଗାଁର ଚାଷୀଙ୍କ ବ୍ୟାପକ ଫସଲ ନଷ୍ଟ ହୋଇଛି ବୋଲି ଚାଷୀ ବିନୋଦ ଠାକୁର କହିଛନ୍ତି ।
ବନ ଅଧିକାରୀମାନେ କୌଣସି ପଦକ୍ଷେପ ନେଉ ନଥିବାରୁ କିଛି ଚାଷୀ ଗଛରେ ମଞ୍ଚା ବାନ୍ଧି ଫସଲ ଜଗି ରହୁଥିବା ବେଳେ ଆଉ କେତେକ ଜମିରେ ବାଡ଼ ବୁଜିଛନ୍ତି ।
ବଂଶ ବୃଦ୍ଧି ଯୋଗୁଁ ବିଭିନ୍ନ ସ୍ଥାନରେ ବାରହା ଉପଦ୍ରବ ବଢିଛି । ନିୟମ ଅନୁଯାୟୀ ବନ୍ୟଜନ୍ତୁଙ୍କ ଯୋଗୁଁ ଫସଲ ନଷ୍ଟ ହୋଇଥିବା ଚାଷୀଙ୍କୁ କ୍ଷତିପୂରଣ ଦିଆଯିବ ।
ଗତବର୍ଷ ପ୍ରାୟ ୧୨ କୋଟି ଟଙ୍କା କ୍ଷତିପୂରଣ ଦିଆଯାଇଥିଲା ବୋଲି ବ୍ରହ୍ମପୁର ଡିଏଫଓ ଅମ୍ଳାନ ନାୟକ କହିଛନ୍ତି ।
ବ୍ରହ୍ମପୁର, ନଭେମ୍ବର ୩ (ଲୋକାଲ ୱାୟାର): ଗଞ୍ଜାମ ଜିଲ୍ଲାର ଛତ୍ରପୁର ଠାରେ ସିନ୍ଥେଟିକ ଟର୍ଫ ହକି ତାଲିମ କେନ୍ଦ୍ର ସ୍ଥାପନ ପାଇଁ ମୁଖ୍ୟମନ୍ତ୍ରୀ ନବୀନ ପଟ୍ଟନାୟକ ଘୋଷଣା କରିଛନ୍ତି । ଛତ୍ରପୁର ଓ ହିଞ୍ଜିଳିରେ ଇନଡୋର ଷ୍ଟାଡିୟମ ଉଦଘାଟନ ଅବସରରେ ଏହି ଘୋଷଣା ପରେ ଜିଲ୍ଲାର କ୍ରୀଡ଼ା ପ୍ରେମୀ ବେଶ ଖୁସି ଅଛନ୍ତି ।
ଛତ୍ରପୁର ହକି ସଙ୍ଘ ପକ୍ଷରୁ ଆଷ୍ଟ୍ରୋଟର୍ଫ ପଡ଼ିଆ ପାଇଁ ଦୀର୍ଘ ଦିନରୁ ଦାବି ହୋଇ ଆସୁଥିଲା ।
କ୍ରୀଡ଼ା ପ୍ରେମୀଙ୍କ ଦାବିକୁ ସମ୍ମାନ ଜଣାଇ ଛତ୍ରପୁରରେ ସିନ୍ଥେଟିକ ଟର୍ଫ ତାଲିମ କେନ୍ଦ୍ର ସ୍ଥାପନ ପାଇଁ ଘୋଷଣା କରିଥିବାରୁ ମୁଖ୍ୟମନ୍ତ୍ରୀଙ୍କୁ କୃତଜ୍ଞତା ଜଣାଉଛି ବୋଲି ବ୍ରହ୍ମପୁର ସାଂସଦ ଚନ୍ଦ୍ରଶେଖର ସାହୁ କହିଛନ୍ତି ।
ପ୍ରସ୍ତାବିତ ସିନ୍ଥେଟିକ ଟର୍ଫ ଉଦୀୟମାନ ଖେଳାଳିଙ୍କ ତାଲିମରେ ସହାୟକ ହେବ ଓ ସେମାନେ ଜାତୀୟ ତଥା ଅନ୍ତର୍ଜାତୀୟ ପ୍ରତିଯୋଗିତାଗୁଡିକରେ ଭଲ ପ୍ରଦର୍ଶନ କରିବେ ବୋଲି ହକି ସଙ୍ଘର ସାଧାରଣ ସମ୍ପାଦକ ରାଜେନ୍ଦ୍ର ବେହେରା କହିଛନ୍ତି ।
୧୯୮୦ ବେଳକୁ ରାଜ୍ୟ ହକି ଦଳରେ ଗଞ୍ଜାମ ଜିଲ୍ଲା ବିଶେଷ କରି ଛତ୍ରପୁର ସହରରୁ ୮/୯ ଖେଳୁଥିଲେ ।
ହକିରେ ଛତ୍ରପୁର ସହରର ସୁନାମ ପୁଣି ଫେରିବା ନେଇ ଆଶା ବ୍ୟକ୍ତ କରିଛନ୍ତି ପାଞ୍ଚ ଥର ରାଜ୍ୟ ଦଳରେ ସ୍ଥାନ ପାଇଥିବା ତଥା ଜାତୀୟ କ୍ରୀଡ଼ା ପ୍ରତିଷ୍ଠାନ (ଏନଆଇଏସ) ବେଙ୍ଗାଲୁରୁରୁ ହକିରେ ଡିପ୍ଲୋମା କରିଥିବା ପୂର୍ବତନ ହକି ଖେଳାଳି ଦିପ୍ତିଶ ପଟ୍ଟନାୟକ ।
ଜିଲ୍ଲା ମୁଖ୍ୟାଳୟରେ ସ୍ୱତନ୍ତ୍ର ହକି ପଡ଼ିଆ ନଥିବାରୁ ପୁଲିସ ପଡ଼ିଆରେ ପ୍ରାକ୍ଟିସ କରୁଛୁ ବୋଲି କହିଛନ୍ତି ମେଘାଳୟରେ ହକି କୋଚ୍ ଥିବା ରବୀନ୍ଦ୍ର ସେନାପତି ।
ପୂର୍ବରୁ ବିଏସଏଫ ତରଫରୁ ହକି ଖେଳୁଥିବା ରବୀନ୍ଦ୍ର ରାଜସ୍ଥାନ, ପଶ୍ଚିମବଙ୍ଗ ଓ ଜାମ୍ମୁ ଓ କଶ୍ମୀରରେ କୋଚ ଭାବେ କାମ କରିଛନ୍ତି ।
ସେନାପତିଙ୍କ ଭଳି ଛତ୍ରପୁର ସହରର ଆଉ କିଛି ପୂର୍ବତନ ଖେଳାଳି ବିଭିନ୍ନ ରାଜ୍ୟରେ କୋଚ୍ ଭାବେ କାମ କରୁଛନ୍ତି ।
ଛତ୍ରପୁର ସହରର ୪ ଜଣ ଏନଆଇଏସରେ ପଢ଼ିଥିବା ବେଳେ ପ୍ରାୟ ୫୦ରୁ ୭୦ ଖେଳାଳି ରାଜ୍ୟ ପାଇଁ ଖେଳିଛନ୍ତି । ଜଣେ ଦେଶ ପାଇଁ ଖେଳିଛନ୍ତି ବୋଲି ଜଣେ ଖେଳାଳି କହିଛନ୍ତି ।
ଭୁବନେଶ୍ୱରର ଲିଙ୍ଗରାଜ ମନ୍ଦିର ସାମ୍ନା ବଜାରର ଗୋଟିଏ କୋଣରେ ୧୯୫୯ରୁ ରହିଛି ୭୫ ବର୍ଷୀୟ ଦେବରାଜ ବେହେରାଙ୍କ ସେଲୁନ ।
ମାତ୍ର ୧୪ ବର୍ଷ ବୟସରୁ ନାପିତ କାମ ଶିଖିବା ଆରମ୍ଭ କରିଥିଲେ ଦେବରାଜ । ବାପାଙ୍କ ମୃତ୍ୟୁ ପରେ ପାଠପଢ଼ା ଓ ଚାକିରି ଭିତରୁ ଗୋଟିକୁ ବାଛି ନେବାକୁ ପଡ଼ିଥିଲା ।
ଦାଦାଙ୍କ ସେଲୁନରେ କାମ ଶିଖିବା ଆରମ୍ଭ କରିଥିଲି । ନାପିତ କାମ ଶିଖି ୧୯ ବର୍ଷ ବୟସରେ ସେଲୁନ ଖୋଲିଲି । ୬୧ ବର୍ଷ ହେଲା ସେଲୁନ ଚାଲିଛି ବୋଲି ପିଲାଦିନର କଥା ମନେ ପକାଇ କୁହନ୍ତି ଦେବରାଜ ।
ତିନି ପିଢ଼ିର ଗ୍ରାହକ ମୋ ସେଲୁନକୁ ଚୁଟି କାଟିବାକୁ ଆସନ୍ତି । ବିଶ୍ୱସ୍ତ ଗ୍ରାହକଙ୍କୁ ନେଇ ଦେବରାଜ ବେଶ ଖୁସି । ଲେଖକ, କବି, ନେତା, ପ୍ରତିଷ୍ଠିତ ବ୍ୟକ୍ତିଙ୍କ ଭଳି ଗ୍ରାହକ ଦୀର୍ଘଦିନରୁ ଏହି ସେଲୁନ ଆସୁଛନ୍ତି ।
ଲକଡାଉନ୍ ଏହି ଅଭିଜ୍ଞ ନାପିତଙ୍କ ଉତ୍ସାହକୁ କମାଇ ପାରିନାହିଁ । ହଳଦୀ ପାଣି ଓ ନିମ୍ବ ଛିଂଚି ଦୋକାନ ବିଶୋଧନ କରୁଥିବା ଦେବରାଜଙ୍କ ସେଲୁନକୁ ଏବେ ବି ଗ୍ରାହକଙ୍କ ଭିଡ଼ ଲାଗି ରହିଛି ।
ଜେଜେବାପାଙ୍କ ସହ ବଢ଼େଇବାଙ୍କ ଛକରେ ଥିବା ଦେବ ବାରିକଙ୍କ ସେଲୁନକୁ ଆସୁଥିଲି । ସେତେବେଳେ ଏଇ ଅଞ୍ଚଳରେ ଏହା ଏକମାତ୍ର ସେଲୁନ ଥିଲା ।
ବାରିକ ସାହିର ଅଧିକାଂଶ ନାପିତ ଛୋଟ କାଠ ବାକ୍ସରେ ପାନିଆ, ବ୍ରଶ, କ୍ଷୁର ଭଳି ଯନ୍ତ୍ରପାତି ଧରି ଘର ଘର ବୁଲି ସେବା ଯୋଗାଉଥିଲେ ।
କେହି କେହି ପୁରୁଣା ଭୁବନେଶ୍ୱରର ବିଭିନ୍ନ ଗାଧୁଆ ଘାଟରେ ଥିବା ଗଛ ତଳେ ଦୋକାନ ଖୋଲିଥିଲେ ବୋଲି କହନ୍ତି ହରଚଣ୍ଡୀ ସାହିର ପ୍ରଫୁଲ୍ଲ ସ୍ୱାଇଁ ।
ପୁରୁଣାକାଳିଆ ସେଲୁନ ଏବେ ଆଉ ପ୍ରାୟ ଦେଖିବାକୁ ମିଳୁନାହିଁ । ସବୁ ଛକରେ ଏବେ ଅତ୍ୟାଧୁନିକ ସେଲୁନ । ଏକମାତ୍ର ଦେବରାଜ ବାରିକ ପୁରୁଣା ଦିନର ସେଲୁନକୁ ବଂଚାଇ ରଖିଛନ୍ତି ।
ତାଙ୍କ ସେଲୁନରେ ଚାକଚକ୍ୟ ନାହିଁ । ଗ୍ରାହକମାନେ ମୁଣ୍ଡ ପଛ ପଟ ଦେଖିବା ପାଇଁ ଦୁଇ କାନ୍ଥରେ ଦର୍ପଣକୁ ଟିକେ ବଙ୍କାଇ ରଖାଯାଇଛି ।
ଡିସପୋଜେବଲ କ୍ଷୁର ବା ବ୍ଲେଡ ନାପିତ ପେଶା ପାଇଁ ଆହ୍ୱାନ ସୃଷ୍ଟି କରିଛି । ଲୋକେ ନିଜ ଘରେ ଦାଢ଼ି କାଟିଲେ ସିନା ଚୁଟି କାଟିବା ପାଇଁ ସେମାନେ ନାପିତଙ୍କ ଉପରେ ନିର୍ଭରଶୀଳ ।
ତାଙ୍କ ସେଲୁନର ବାତାବରଣ ବେଶ ଆମୋଦଦାୟକ । ପୁରୁଣା ଉଚ୍ଚା କାଠ ଚଉକି ରହିଛି । ପିଲାମାନଙ୍କ ପାଇଁ ଚଉକିର ହ୍ୟାଣ୍ଡେଲରେ କାଠପଟା ପଡିଛି । ପୂର୍ବରୁ ସମସ୍ତ ପ୍ରକାର କ୍ଷୌରକର୍ମ ସିଧା କ୍ଷୁରରେ ହେଉଥିଲା ।
ସେଗୁଡିକୁ ପଥର ଓ ଚମଡ଼ାରେ ଘଷି ଧାର କରାଯାଉଥିଲା । ପୁରୁଣା ଦିନର ପାଉଡର ଟିଣ, ପଫ୍ ଓ ଆଲମ ଏବେ ବି ତାଙ୍କ ଦୋକାନରେ ଦେଖିବାକୁ ମିଳେ ।
ଦାଢ଼ି କାଟିବା ବେଳେ କୌଣସି ସ୍ଥାନରେ କଟିଗଲେ ରକ୍ତ ବନ୍ଦ କରିବା ପାଇଁ ଆଲମ ଘଷିଥାନ୍ତି । ସେଇ ପାନିଆ, କଇଁଚି, କ୍ଷୁର ଓ ମଗ ସମସ୍ତଙ୍କ ପାଇଁ ବ୍ୟବହାର କରୁଥିଲେ ମଧ୍ୟ କେହି ମନା କରନ୍ତି ନାହିଁ ।
ପିଲାମାନେ ଏସବୁ ଛାଡ଼ି ବିଶ୍ରାମ ନେବାକୁ କହୁଛନ୍ତି । ହେଲେ ଯେଉଁ କାମକୁ ଭଲ ପାଏ ତାକୁ ଛାଡିବି କେମିତି? ମୃତ୍ୟୁ ଯାଏଁ ମୋ ହାତ ଚାଲିବ ବୋଲି ବେଶ ଦୃଢ଼ତାର ସହ କହନ୍ତି ଦେବରାଜ ।
ତେବେ ସେଲୁନର ଦିନକାଳ ସରିଆସୁଛି । ଏକାମ୍ର କ୍ଷେତ୍ର ଯୋଜନାରେ ଲିଙ୍ଗରାଜ ମନ୍ଦିରର ସୌନ୍ଦର୍ଯ୍ୟ ବୃଦ୍ଧି ପାଇଁ ମନ୍ଦିର ଆଖପାଖ ଦୋକାନଗୁଡ଼ିକ ଭଙ୍ଗା ଯିବ ବୋଲି ସ୍ଥିର ହୋଇଛି ।
ପୁରୁଣା ଦିନର ସେଲୁନ ଅଭିଜ୍ଞତା ନେବାକୁ ଚାହୁଁଥିଲେ ଦେବ ବାରିକଙ୍କ ସେଲୁନକୁ ଚାଲି ଆସନ୍ତୁ । ରବିବାର ବ୍ୟତୀତ ସପ୍ତାହର ଅନ୍ୟ ସମସ୍ତ ଦିନ ସକାଳ ୯ରୁ ସନ୍ଧ୍ୟା ୭ଟା ଯାଏଁ ତାଙ୍କ ସେଲୁନ ଖୋଲା ରହେ ।
୨୧ ବର୍ଷ ପରେ ମନେ ପଡନ୍ତି..
କେନ୍ଦ୍ରାପଡ଼ା, ଅକ୍ଟୋବର ୨୯ (ଲୋକାଲ ୱାୟାର): କେନ୍ଦ୍ରାପଡ଼ା ଜିଲ୍ଲାର ସମୁଦକୂଳିଆ ଗ୍ରାମବାସୀମାନେ ମହାବାତ୍ୟାର ୨୧ତମ ବାର୍ଷିକୀ ପାଳିବା ସହ ମୃତ ୩୮୭ ଜଣଙ୍କୁ ଶ୍ରାଦ୍ଧ ଦେଇଥିଲେ ।
ପରିବାରର ପାଞ୍ଚ ସଦସ୍ୟଙ୍କୁ ହରାଇଥିବା ମହାକାଳପଡ଼ା ବ୍ଲକ ତେନ୍ତୁଳିକଣ୍ଢା ଗାଁର କାଳିନ୍ଦୀ ହାତୀ (୬୦) କହନ୍ତି ମହାବାତ୍ୟାର କରାଳତା ଆଜି ବି ମନରେ ସତେଜ ରହିଛି ।
ଅନେକ ସମୟରେ ଏ ଜାଗା ଛାଡ଼ି ଚାଲିଯିବାକୁ ଇଚ୍ଛା ହୋଇଛି । ହେଲେ ଯାଇପାରିନାହିଁ । ଏଇଠି ଜନ୍ମ ହୋଇଛି ।
ମୋର ଦୁଇ ପୁଅ, ଦୁଇ ଝିଅ ଓ ସ୍ତ୍ରୀଙ୍କର ବାତ୍ୟାରେ ମୃତ୍ୟୁ ହୋଇଥିଲା । ସେମାନଙ୍କ ଆତ୍ମାର ଶାନ୍ତି ପାଇଁ ଗାଁ ମନ୍ଦିରରେ ପ୍ରାର୍ଥନା କରୁଛି ।
ମା ଆଉ ମୁଁ ନଡ଼ିଆ ଗଛରେ ଚଢ଼ି ଜୀବନ ବଞ୍ଚାଇଥିଲୁ । ହେଲେ ବାପା, ମୋ ସ୍ତ୍ରୀ ମୀନତି ଓ ଦୁଇ ଛୋଟ ଝିଅଙ୍କୁ ହରାଇଥିଲି ବୋଲି କୁହନ୍ତି ତେନ୍ତୁଳିକଣ୍ଢାର ଅନ୍ତର୍ଯ୍ୟାମୀ ସ୍ୱାଇଁ ।
ଅର୍ନ୍ତଯ୍ୟାମୀଙ୍କ ମା ବାସନ୍ତୀ ଏବେ ବି ନିଜ ସ୍ୱାମୀ, ବୋହୂ ଓ ନାତୁଣୀଙ୍କୁ ଖୋଜି ବୁଲୁଛନ୍ତି । ମୃତକଙ୍କୁ ମନେ ପକାଇ ଆୟୋଜିତ ଉତ୍ସବରେ ଯୋଗ ଦେଇଥିବା ଅଧିକାରୀମାନେ ପ୍ରାକୃତିକ ବିପର୍ଯ୍ୟୟର ମୁକାବିଲା ପାଇଁ ସଚେତନତା ସୃଷ୍ଟି କରିଥିଲେ ।
ବଡ଼ହାଟର ରିକ୍ସା ଚାଳକ ଅମର ମହାରଣା ୧୯୯୯ ବାତ୍ୟା ବେଳକୁ ପାରାଦୀପର ଷଣ୍ଢକୁଦରେ ଥିଲେ ।
ଢେଉ ମାଡ଼ି ଆସିବାରୁ ପୁଅ, ଝିଅ ଓ ସ୍ତ୍ରୀଙ୍କ ସମେତ ୫ ଜଣଙ୍କ ମୃତୁ୍ୟ ହୋଇଥିଲା । ଷଣ୍ଢକୁଦ ଗାଁ ପୂରା ଭାସି ଯାଇଥିଲା । ମୃତ ଦେହ ବି ମିଳିଲା ନାହିଁ ବୋଲି ଅମର କହିଛନ୍ତି ।
୨୧ ବର୍ଷ ପୂର୍ବେ ସମୁଦ୍ରରେ ବିଶାଳ ଢେଉ ଆସି ୧୧ ହଜାର ଲୋକଙ୍କ ମୃତ୍ୟୁ ହୋଇଥିଲା ଓ ଲକ୍ଷ ଲକ୍ଷ ଲୋକଙ୍କ ଘରଦ୍ୱାର ଭାଙ୍ଗି ଯାଇଥିଲା । ଜଗତସିଂହପୁର ଓ କେନ୍ଦ୍ରାପଡ଼ା ଜିଲ୍ଲା ସର୍ବାଧିକ ପ୍ରଭାବିତ ହୋଇଥିଲା ।
ଏରସମା ବ୍ଲକ ଓ ପାରାଦୀପରେ ଥିବା ମତ୍ସ୍ୟଜୀବୀ ଗାଁ ସବୁଠାରୁ ଅଧିକ ପ୍ରଭାବିତ ହୋଇଥିଲା ବୋଲି କେନ୍ଦ୍ରାପଡ଼ାର ସମାଜସେବୀ ବିରଜା ପତି କହିଛନ୍ତି ।
ପଛୁଆ ଅଞ୍ଚଳରେ ଚାଲୁଥିବା ଯୋଜନାର ଢାଞ୍ଚାଗତ ପରିବର୍ତ୍ତନର ଆବଶ୍ୟକତା (ଅଭିମତ)
ପଶ୍ଚିମ ଓଡ଼ିଶା ବିକାଶ ପରିଷଦ" ଗତ କିଛି ମାସ ହେବ ଅଧିକ କ୍ରିୟାଶୀଳ ହୋଇଥିବା ଖୁସିର ବିଷୟ, ମାତ୍ର ଏହାର ଢାଞ୍ଚାରେ ଅନେକ ପରିବର୍ତ୍ତନ ଓ ଆହୁରି କିଛି ପ୍ରଶାସନିକ ଆବଶ୍ୟକତା ରହିଛି ।
ଉତ୍କଳୀୟ ପରମ୍ପରାରେ ପରିପୁଷ୍ଟ ନୃତ୍ୟ ଓ ସଂସ୍କୃତିର ବିଭିନ୍ନ ଦିଗରେ ପ୍ରଚାର ଓ ପ୍ରସାର ନିମନ୍ତେ ନିଷ୍ଠାପର ଉଦ୍ୟମର ଆବଶ୍ୟକତା ରହିଛି ।
କେବଳ ରାଜ୍ୟ ଭିତରେ ନୁହେଁ ରାଜ୍ୟ ବାହାରେ ମଧ୍ୟ ଏହାର ପରିବ୍ୟାପ୍ତ ହେବା ଯାଞ୍ଚନୀୟ ।
କୋଭିଡ-୧୯ ନିୟନ୍ତ୍ରଣ ଓ ମୁକାବିଲାରେ ଦେଶର ଶୀର୍ଷ ଦୁଇଟି ରାଜ୍ୟ ମଧ୍ୟରେ ଥିବାରୁ କେନ୍ଦ୍ର ସରକାର ଓଡ଼ିଶାକୁ ପ୍ରଶଂସା କରିଛନ୍ତି ।
କୋଭିଡ-୧୯ ସଙ୍କଟକୁ ସଫଳ ଭାବେ ମୁକାବିଲା କରିଥିବା କେରଳ ଓ ଓଡ଼ିଶାକୁ ବିଶ୍ୱ ଅର୍ଥନୈତିକ ଫୋରମ ପ୍ରଶଂସା କରିଛି ।
ଶବହେବାକୁ ଭାବିଥିଲେ, ଏବେ ଶବକୁ ସାଥୀ କରିଛନ୍ତି ସାଥୀ ଋତୁରାଣୀ (ସ୍ୱତନ୍ତ୍ର)
ଏମିତି ଜଣେ ମହିଳା ହେଲେ ଋତୁରାଣୀ ସେନାପତି । ନିଜ ଘର ବାଲେଶ୍ୱର ହୋଇଥିଲେ ବି ରହୁଛନ୍ତି ପୁରୁଣା ଭୁବନେଶ୍ୱର ଅଞ୍ଚଳରେ ।
ଅନ୍ୟ ଝିଅମାନଙ୍କ ଭଳି ସେ ବି ସ୍ୱପ୍ନ ଦେଖିଥିଲେ । ବିବାହ କରିବେ, ସ୍ୱାମୀ, ପରିବାର, ପିଲାମାନଙ୍କ ସହ ସମୟ କାଟିବେ ।
ସଂଗ୍ରହାଳୟର ସମୃଦ୍ଧ ତାଳପତ୍ର ପାଣ୍ଡୁଲିପି ଗ୍ୟାଲେରିରେ ୨୭ଟି ବିଷୟରେ ୨୦ ହଜାରରୁ ଅଧିକ ପାଣ୍ଡୁଲିପି ସ୍ଥାନ ପାଇଛି ।
ସେହିପରି ପ୍ରତ୍ୱତତ୍ତ୍ୱ ବିଭାଗରେ ଖ୍ରୀଷ୍ଟପୂର୍ବ ତୃତୀୟ ଶତାବ୍ଦୀରୁ ଆରମ୍ଭ କରି ମଧ୍ୟଯୁଗ ଶେଷ ପର୍ଯ୍ୟନ୍ତ ବିଭିନ୍ନ ସମୟର ସ୍ଥାପତ୍ୟ ତିନିଟି ବିରାଟ ହଲରେ ପ୍ରଦର୍ଶିତ ହେଉଛି ।
କେହି କାହାକୁ ଦେଖା ନହୋଇପାରିଲେ କ'ଣ ହେଲା କିନ୍ତୁ ମେରି ଖ୍ରୀଷ୍ଟମାସ୍ କହିବାକୁ ଭୁଲି ନାହାନ୍ତି ।
ଖାସ୍ କରି ବଡ଼ଦିନ ପୂର୍ବରୁ ଆମ ଓଲିଉଡର ତାରକାମାନେ ପ୍ରଶଂସକଙ୍କୁ ମେରି ଖ୍ରୀଷ୍ଟମାସ୍ କହି ବଡ଼ଦିନର ଶୁଭେଚ୍ଛା ଓ ଶୁଭକାମନା ଜଣାଇଛନ୍ତି ।
